b'\n_START_ARTICLE_\nJuliane Marie av Danmark og Norge\n_START_SECTION_\nStruensee\n_START_PARAGRAPH_\nI 1768 vendte kongen hjem fra sin store utenlandsreise, og med i f\xc3\xb8lget var en tysk lege ved navn Johann Friedrich Struensee. Struensee ble knyttet til hoffet, ettersom han hadde god innflytelse p\xc3\xa5 kongens sykdom. Den reformivrige Struensee utman\xc3\xb8vrerte etter hvert de forskjellige embetsmennene, blant andre Ove H\xc3\xb8egh-Guldberg. Ikke bare vant Struensee makten, han hadde ogs\xc3\xa5 innledet et forhold med dronning Caroline Mathilde. Da dronningen f\xc3\xb8dte prinsesse Louise Augusta 7. juli 1771, var det den alminnelige mening at Struensee var barnets far, selv om kongen anerkjente farskapet._NEWLINE_Den 17. januar 1772 fant det sted et kupp som medf\xc3\xb8rte at Struensee og hans venn Enevold Brandt ble arrestert. Det samme ble dronning Caroline Mathilde. Det er ikke p\xc3\xa5vist at enkedronning Juliane Marie var den drivende kraft, men hun tok del i utf\xc3\xb8relsen. Det var kjent ogs\xc3\xa5 at Juliane Marie gjerne hadde sett sin egen s\xc3\xb8nn som tronarving i stedet for den sinnssyke kongen._NEWLINE_Struensee og Brandt ble henrettet og dronning Caroline Mathilde forvist til Celle. _NEWLINE_Enkedronning Juliane Marie og H\xc3\xb8egh-Guldberg innf\xc3\xb8rte et konservativt styre; de reformene som Struensee hadde innf\xc3\xb8rt, ble for en stor del satt ut av kraft. Juliane Marie delte ut mange titler og ordener \xe2\x80\x93 muligens som et middel for \xc3\xa5 holde seg ved makten. _NEWLINE_Enkedronningen, H\xc3\xb8egh-Guldberg og arveprins Frederik fors\xc3\xb8kte \xc3\xa5 knytte kronprins Frederik n\xc3\xa6rmere til seg i de f\xc3\xb8lgende \xc3\xa5rene, men uten \xc3\xa5 lykkes.\n_START_SECTION_\nKuppet i 1784\n_START_PARAGRAPH_\nDa kronprinsen (den senere Frederik VI) ble myndig, gjennomf\xc3\xb8rte han et kupp den 14. april 1784 og Juliane Marie ble satt ut av spill. Den dagen kronprinsen utf\xc3\xb8rte kuppet hadde planen v\xc3\xa6rt at det skulle innsettes to nye embetsmenn i statsr\xc3\xa5det. Kronprinsen forhindret dette ved \xc3\xa5 sikre seg kongens underskrift p\xc3\xa5 et reskript som kunngjorde at alle fremtidige kongelige befalinger skulle b\xc3\xa6re kronprinsens underskrift for \xc3\xa5 v\xc3\xa6re gyldig.'